Diari Oficial de la Generalitat Valenciana


Sumari del DOGV 4995, del 28-04-2005 (2005/4416)

RESOLUCIÓ de 10 de març de 2005, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les ajudes dirigides als centres europeus d.empreses i innovació de la Xarxa IMPIVA.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4995

Data del DOGV
:   28-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/4416


Data del document
:   10-03-2005

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * ajuda pública
    * projecte d'investigació
    * suport econòmic
    * innovació
    * ajuda a les empreses

RESOLUCIÓ de 10 de març de 2005, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les ajudes dirigides als centres europeus d'empreses i innovació de la Xarxa IMPIVA. [2005/X4416]
  
La Comunitat Valenciana es caracteritza, entre altres aspectes, per tindre un teixit productiu constituït fonamentalment per empreses de xicoteta i mitjana dimensió en què la producció i comercialització de béns de consum tradicionals exercix un paper molt rellevant.
  
La millora de la capacitat competitiva de les empreses existents i l'ampliació del sistema productiu incorporant noves activitats requerix del reforçament de la base tecnològica i de gestió de què disposen les empreses i la societat valenciana, de manera que puguen incrementar-se les oportunitats de diferenciació dels productes i servicis oferits per les empreses aprofitant en major grau factors com la qualitat, el disseny, la innovació, la marca, el desenrotllament de nous productes de contingut tecnològic i la introducció de millores en els processos de producció que proporcionen millores en el terreny de l'eficiència. Avanços tots ells que han de vindre de la mà tant de la contínua adaptació de les empreses que ja existixen com del necessari procés de generació de noves iniciatives empresarials que incorporen nivells alts de coneixement tecnològic i capacitat de gestió.
  
Les empreses, especialment aquelles de xicoteta i mitjana dimensió, així com els emprenedors que inicien una trajectòria empresarial troben dificultats específiques quan es tracta d'abordar el desenrotllament de projectes innovadors. Estos projectes es caracteritzen per definició per una falta de precedents en el camp tecnològic o en l'àrea de negoci en què van a desembolicar-se pel que aspectes com l'estudi de la viabilitat del projecte, l'anàlisi de mercat, l'elaboració del pla de negoci, l'avaluació del risc o la previsió de retorns es realitzen en un marc molt més elevat d'incertesa, la qual cosa accentua les dificultats d'accés a fonts de finançament.
  
Per a pal·liar esta dificultat addicional a què s'enfronten els projectes empresarials d'innovació, la Conselleria d'Empresa, Universitat i Ciència a través de l'IMPIVA impulsa el desenrotllament i funcionament d'una xarxa de Centres Europeus d'Empreses Innovadores, constituïda pels CEEIs d'Alcoi, Castelló, Elx i València, integrats en la Xarxa Europea de Centres d'Innovació promoguda per la Unió Europea i en què col·laboren, entre altres entitats, les administracions locals, universitats, entitats financeres, associacions empresarials, sindicats i col·legis professionals. Estos Centres proporcionen suport a l'emprenedor en l'avaluació de projecte, elaboració del pla d'empresa, assessorament en gestió, suport en l'obtenció de recursos tecnològics i financers i possibilitat d'accés a locals per a iniciar l'activitat.
  
A fi de recolzar i potenciar la labor dels Centres Europeus d'Empreses Innovadores en la seua funció de foment de l'emprenedorisme, d'assessorament a la posada en marxa de noves empreses o noves línies de negoci innovadores en empreses ja existents i de difusió de pràctiques que contribuïxen a millorar la gestió empresarial en l'entorn territorial on actuen, l'Institut de la Petita i Mitjana Indústria de la Generalitat Valenciana convoca ajudes dirigides als Centres Europeus d'Empreses Innovadores de la Comunitat Valenciana en compliment de l'Orde de la Conselleria d'Empresa, Universitat i Ciència de data 28 de febrer de 2005 que establix que l'Institut posarà a disposició d'empreses, entitats sense ànim de lucre que presten servicis a les pymes i persones físiques que exercisquen activitats que redunden a favor del sistema productiu valencià programes i actuacions de suport financer en el marc de la normativa vigent que regula esta matèria tant en l'àmbit de la Unió Europea com en el marc estatal, o en la mateixa normativa de la Generalitat.
  
La principal novetat en este marc normatiu la constituïx l'aplicació de la Llei 38/2003 General de Subvencions que a fi de garantir l'eficàcia de les ajudes convocades establix la seua inserció dins d'un pla estratègic que concrete els objectius, efectes pretesos, terminis per a la seua consecució, costos i fonts de finançament.
  
En este sentit, el Programa Operatiu de la Comunitat Valenciana 2000-2006 constituïx el pla de referència en què s'inscriu la convocatòria d'ajudes de l'IMPIVA en desplegament dels Eixos de Millora de la competitivitat i desenrotllament del teixit productiu i de Societat del Coneixement: innovació, I+D, i societat de la informació, que preveuen mesures, entre altres, de suport a empreses, promoció del capital organitzatiu, provisió i adequació d'espais productius i de servicis a les empreses i afavoriment de la generació de nova activitat.
  
En virtut del que antecedix, i de conformitat amb el que disposa l'article 3.1 de l'Orde de la Conselleria d'Empresa, Universitat i Ciència de 28 de febrer de 2005, resolc:
  
Article 1. Objecte i àmbit
  
L'objecte de la present resolució és convocar les ajudes de l'IMPIVA corresponents a l'exercici 2005 dirigides als Centres Europeus d'Empreses i Innovació (CEEI) de la Xarxa IMPIVA, i aprovar els programes per què es regiran, les bases dels quals s'establixen en l'annex.
  
Article 2. Marc normatiu
  
Les ajudes recollides en la present resolució es concediran d'acord amb el que establix l'Orde de 28 de febrer de 2005, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).
  
Article 3. Línies pressupostàries
  
L'import global màxim destinat per a la concessió de les ajudes previstes en la present convocatòria és el que s'indica a continuació:
  
- Programa d'Assistència a l'Emprenedor: 1.962.260 €
  
- Programa de Formació per a Emprenedors: 190.000 €
  
Les ajudes descrites compten amb finançament del Fons Europeu de Desenrotllament Regional (FEDER) i del Fons Social Europeu (FSE) a través del Programa Operatiu Integrat de la Comunitat Valenciana 2000-2006, així com d'altres possibles fons, aplicant les disposicions que els regulen.
  
Article 4. Beneficiaris
  
1. Podran acollir-se a estes ajudes els Centres Europeus d'Empreses i Innovació (CEEI) de la Xarxa IMPIVA.
  
2. Els beneficiaris hauran de tindre la seua seu social o delegació a la Comunitat Valenciana, i els projectes objecte d'ajuda hauran d'estar localitzats en tal territori.
  
3. Les condicions per a ser beneficiari hauran de mantindre's fins al moment del pagament de la subvenció.
  
Article 5. Supòsits especials
  
Excepcionalment, es podran recolzar projectes presentats per sol·licitants que reunisquen unes característiques diferents de les establides amb caràcter general quan s'estimen rellevants en atenció a les línies de política industrial.
  
Article 6. Sol·licitud d'ajuda
  
1. Els sol·licitants hauran de presentar una sol·licitud normalitzada omplida utilitzant el programa informàtic que es pot descarregar des de la pàgina web de l'IMPIVA, www.impiva.es
  
2. Alternativament, els interessats podran presentar davant del Registre Telemàtic de la Generalitat Valenciana, a través de la direcció electrònica www.gva.es, o directament a través de la pàgina web de l'IMPIVA, www.impiva.es, sol·licituds, escrits i comunicacions relacionats amb el procediment regulat en esta convocatòria.
  
Només s'admetrà la presentació de sol·licituds, escrits i comunicacions davant del Registre Telemàtic que estiguen firmats electrònicament per mitjà d'una firma electrònica avançada basada en un certificat reconegut, segons el que disposa el Reial Decret Llei 14/1999, de 17 de setembre, sobre Firma Electrònica i expedit per la Generalitat Valenciana o per qualsevol altre prestador de servicis de certificació amb què la Generalitat Valenciana haja firmat l'oportú conveni, que poden consultar-se en la pàgina web http://www.pki.gva.es/puntreg\_c.htm
  
3. A fi de potenciar l'èxit dels objectius de la present resolució, l'IMPIVA podrà traslladar les sol·licituds a altres programes o convocatòries d'ajudes.
  
Article 7. Documentació que ha d'acompanyar a l'imprés de sol·licitud
  
1. Memòria tècnica del projecte, segons model que pot obtindre's descarregant-ho de la pàgina web www.impiva.es, així com aquella informació addicional especificada en les bases dels Programes.
  
2. Estatuts vigents i poder de representació del firmant de la sol·licitud, o acta de nomenament o apoderament.
  
3. Impost sobre Activitats Econòmiques (IAE):
  
- Si l'entitat està obligada al pagament de l'IAE haurà d'aportar l'últim rebut (exercici 2004 o 2005, segons siga procedent) de l'impost.
  
- Si no està obligada al pagament, es farà constar en l'imprés de sol·licitud en la casella corresponent, indicant l'epígraf en què es troba donada d'alta i la seua exempció d'acord amb la normativa vigent.
  
1. L'entitat haurà d'aportar certificats acreditatius de trobar-se al corrent en les seues obligacions tributàries i enfront de la Seguretat Social, llevat que haja autoritzat a l'IMPIVA en l'imprés de sol·licitud perquè els sol·licite en nom seu. En este últim supòsit l'IMPIVA es reserva el dret a requerir directament al sol·licitant en el cas que la informació obtinguda presente alguna incidència.
  
2. En el cas que la sol·licitud es tramite davant del Registre Telemàtic i fóra necessari aportar algun document dels indicats en este article, haurà de presentar-se escannejat junt amb la sol·licitud telemàtica.
  
Article 8. Termini de presentació de sol·licituds
  
1. El termini de presentació començarà el dia de publicació de la present resolució en el Diari Oficial de la Generalitat Valenciana (DOGV)
  
2. El termini de presentació finalitzarà en les dates indicades en les bases dels programes.
  
Article 9. Lloc de presentació de sol·licituds
  
Les sol·licituds i la documentació annexa podran presentar-se en qualsevol de les seus de l'IMPIVA indicades a continuació en horari de 9 a 14 hores, de dilluns a divendres, i de 17 a 19 hores, de dilluns a dijous:
  
- IMPIVA Alacant: Av. Esportistes Germans Torres, s/n. 03886 l'Albufereta (Alacant)
  
- IMPIVA Castelló: Av. del Mar, s/n. 12266 Castelló
  
- IMPIVA València: Plaça de l'Ajuntament, 6. 46988 València
  
També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina de Correus abans de ser certificada.
  
Article 10. Avaluació de sol·licituds
  
Les ajudes es concediran davall el règim de concurrència competitiva, per mitjà d'una comparació de les sol·licituds presentades en què s'aplicaran els criteris de valoració fixats en les bases dels programes i s'establirà una prelació respectant els límits pressupostaris.
  
L'IMPIVA podrà requerir del sol·licitant la reformulació de la seua sol·licitud per a ajustar els compromisos i condicions a la subvenció otorgable quan esta siga inferior a la que figura en la sol·licitud presentada.
  
Article 11. Resolució de la concessió d'ajudes
  
Després de l'aplicació dels criteris d'avaluació, una Comissió presidida pel director general de l'IMPIVA i composta pel personal tècnic de l'IMPIVA o extern que este designe, elevarà proposta de concessió al President de l'IMPIVA.
  
El president de l'IMPIVA resoldrà sobre l'adjudicació de les ajudes, mitjançant una resolució o per mitjà de la subscripció del corresponent conveni, fixant expressament la quantia, i incorporant, si és el cas, les condicions i obligacions a què haja de subjectar-se el beneficiari.
  
Les subvencions concedides seran publicades en el Diari Oficial de la Generalitat Valenciana (DOGV) amb expressió del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
  
La resolució dictada pel president posarà fi a la via administrativa, i el seu contingut serà notificat de forma individualitzada a cada interessat.
  
En el cas de programes d'ajudes que estiguen finançats pel Fons Europeu de Desenrotllament Regional (FEDER), la concessió de l'ajuda quedarà condicionada a l'emissió, per part de l'autoritat ambiental competent, d'un certificat que declare la no afecció del projecte a la denominada ?Xarxa Natura 2000?, espai físic d'especial protecció mediambiental configurat així per la Unió Europea. L'obtenció de tal certificat es gestionarà per l'IMPIVA.
  
Article 12. Projectes que reforcen la política social
  
D'acord amb els criteris de valoració que s'establixen respectivament en cada un dels programes, tindran preferència en l'adjudicació els projectes presentats per aquelles entitats que acrediten ocupar un percentatge de treballadors discapacitats superior respecte a la plantilla de l'entitat que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'estatut de les persones amb discapacitat de la Comunitat Valenciana.
  
Així mateix es valoraran els projectes que incidisquen positivament en col·lectius socialment desfavorits o que experimenten condicions, situacions i necessitats especials a l'hora de mamprendre activitats empresarials o inserir-se en el mercat laboral.
  
Article 13. Obligacions dels beneficiaris
  
Seran obligacions del beneficiari:
  
a) Realitzar l'activitat objecte de la subvenció i acreditar la seua realització en la forma i data fixades en la notificació de l'ajuda o en el conveni de col·laboració. L'acreditació dels gastos i inversions es realitzarà per mitjà de la presentació dels corresponents justificants de gasto. Els justificants de gasto hauran d'acompanyar-se de documents de pagament que, en conjunt, sumixen una quantitat no inferior al 50% dels gastos.
  
b) Respondre de la veracitat dels documents aportats.
  
c) Sotmetre el projecte objecte d'ajuda al procediment d'Avaluació d'Impacte Ambiental (EIA) en els supòsits recollits en la Llei 6/2001, de 8 de maig de modificació del Reial Decret Legislatiu 1302/1986, de 28 de juny, d'Avaluació d'Impacte Ambiental (BOE núm. 111, de 9 de maig del 2001) i en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental (DOGV núm. 1412, de 30 d'octubre de 1990). Esta normativa es pot consultar en la pàgina web de l'IMPIVA, www.impiva.es.
  
d) Aportar la documentació que acredite la constitució de l'entitat en el cas que en el moment de la sol·licitud l'entitat es trobara en via de creació.
  
e) Sotmetre's a les actuacions de comprovació i verificació de l'activitat subvencionada efectuades per l'IMPIVA o altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
f) Comunicar a l'IMPIVA la sol·licitud o obtenció d'altres ajudes per a la mateixa finalitat procedents de qualssevol altres administracions o ens públics, indicant el percentatge i quantia de l'ajuda.
  
g) Actualitzar la documentació presentada que haguera patit alguna modificació i comunicar a l'IMPIVA qualsevol modificació del projecte amb anterioritat a la seua execució.
  
h) Efectuar totes les mesures d'informació i publicitat establisca la normativa europea respecte a les activitats en què intervinguen els Fons Estructurals o altres Fons.
  
i) Prestar servicis a preus de mercat i no mamprendre activitats econòmiques que repercutisquen en tercers, de manera que falsegen o amenacen falsejar la competència
  
j) Complir amb totes les obligacions que s'establixen en l'Orde de 28 de febrer de 2005 de la Conselleria d'Empresa, Universitat i Ciència, sobre concessió d'ajudes per IMPIVA, i en qualsevol altra disposició en vigor.
  
L'incompliment de qualsevol d'estes obligacions podrà donar lloc a la revocació, i si és el cas al reintegrament de les ajudes percebudes i a l'exigència de l'interés de demora des del moment del pagament de la subvenció.
  
Article 14. Justificació de gastos
  
1. La justificació de l'ajuda haurà de realitzar-se d'acord amb les instruccions aprovades per resolució del director general de l'IMPIVA que seran notificades al beneficiari.
  
2. Les factures presentades per a la justificació dels projectes hauran de complir allò que s'ha disposat pel Reial Decret 1496/2003, de 28 de novembre i la resta de normativa vigent.
  
3. Podran ser tinguts en compte els justificants de gastos i pagaments de data a partir de l'1 de desembre del 2004.
  
4. Quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques dels gastos subvencionables no existisca en el mercat suficient nombre d'entitats que ho subministren o presten-i així es faça constar un informe-, o llevat que el gasto subvencionat s'haguera realitzat amb anterioritat a la sol·licitud de subvenció en el supòsit excepcional previst en la disposició transitòria.
  
L'elecció entre les ofertes presentades haurà de recaure en la més econòmica, justificant en una memòria l'elecció en un altre sentit. La no presentació de les memòries a què fa referència este apartat, o la insuficiència d'estes, podrà donar lloc a una minoració de l'ajuda concedida.
  
5. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'IMPIVA. S'entén per empreses o entitats vinculades aquelles en què el beneficiari puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat, directament o indirectament, amb relació a una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa.
  
6. Es permet que el beneficiari subcontracte les activitats subvencionades en els termes previstos en l'article 29 de la Llei 38/2003, de 17 de novembre, General de Subvencions, fins a un 50% del seu import, excepte en el cas del Programa de Formació per a Emprenedors que podrà aconseguir el 70%. La consideració d'un import superior requerirà de l'autorització prèvia de l'IMPIVA
  
Article 15. Pagament de les ajudes
  
L'IMPIVA procedirà al pagament de l'ajuda una vegada el beneficiari haja executat el projecte i sempre que haja complit les obligacions exigibles. Podrà anticipar-se el pagament de fins al 50% de l'ajuda prèvia presentació pel beneficiari d'aval bancari per la quantia anticipada, constituït d'acord amb la normativa vigent, en els Servicis Territorials de la Conselleria d'Economia, Hisenda i Ocupació de la Generalitat Valenciana.
  
DISPOSICIÓ FINAL
  
Es faculta el director general de l'IMPIVA per a dictar les resolucions necessàries per al desenrotllament, eficàcia i execució de la present convocatòria.
  
València, 10 de març de 2005.- El president: Justo Nieto Nieto.
  
PROGRAMA D'ASSISTÈNCIA A L'EMPRENEDOR
  
OBJECTE
  
Facilitar la posada en marxa de noves iniciatives empresarials i el seguiment i suport a empreses de nova creació, preferentment de caràcter innovador o diversificador, a través de l'oferta de servicis avançats dels Centres Europeus d'Empreses Innovadores (CEEI) de la Xarxa IMPIVA.
  
ACTUACIONS RECOLZABLES
  
Actuació 1. Informació i assessorament per a la creació i consolidació d'empreses de nova creació.
  
Es distingiran dos línies d'activitats:
  
Informació i assessorament per a la creació d'empreses:
  
- Atenció a les consultes de l'emprenedor en matèria de creació d'empreses, que versen sobre informació empresarial i econòmica, identificació d'oportunitats de negoci, ajudes i subvencions, recursos financers, tràmits, formes jurídiques i fiscalitat, entre altres.
  
- Organització de fòrums, jornades i seminaris oberts per a la sensibilització, motivació empresarial i foment de l'esperit emprenedor.
  
- Servicis personalitzats: tutories a l'emprenedor, estudis de viabilitat i elaboració de plans d'empresa, assessoria per a la posada en marxa.
  
- Anàlisi, avaluació i identificació de projectes innovadors, incloent spin-off, especialment en allò que s'ha referit a projectes de creació d'empreses de base tecnològica, acompanyament de projectes en col·laboració amb els Instituts Tecnològics i altres agents del sistema d'innovació.
  
- Promoció i difusió de les activitats dels propis CEEI i de les actuacions i programes de l'IMPIVA pel que fa a la creació i consolidació d'empreses.
  
Consolidació i millora de la competitivitat:
  
- Accions de suport i assistència tècnica a emprenedors per a la consolidació d'empreses de nova creació, en aspectes com ara la introducció de sistemes de qualitat, seguretat industrial i gestió mediambiental, logística i distribució, implantació de les tecnologies de la informació, formació dels recursos humans, cooperació empresarial i acompanyament en els plans d'internacionalització de les empreses que representen.
  
- Control i seguiment de les activitats anteriors, així com de les activitats formatives organitzades pel CEEI i la seua repercussió.
  
Actuació 2. Elements de reforç de la capacitat empresarial.
  
Es distingiran tres línies d'activitats:
  
Cooperació en xarxa
  
- Cooperació entre els CEEI de la Comunitat Valenciana.
  
- Cooperació amb altres organismes i entitats, tant públiques com privades, l'activitat del qual estiga, parcialmt o totalment, vinculada a la millora de la competitivitat i a la prestació de servicis de suport a les empreses valencianes de nova creació
  
- Cooperació amb altres agents del Sistema Valencià d'Innovació
  
- Participació en xarxes, associacions i projectes d'àmbit nacional o internacional.
  
Manteniment dels servicis del viver
  
- Manteniment dels servicis del viver o incubadora d'empreses.
  
Posada al punt permanent
  
- Accions dirigides a la millora dels servicis de suport als emprenedors i a les empreses de nova creació que desenrotllen els CEEI.
  
- Assessorament, gestió, promoció i difusió tendents a promoure la competitivitat i la inversió empresarial en l'àmbit territorial dels CEEIs.
  
- Convocatòries de premis o incentius directes a empreses o emprenedors.
  
- Altres accions de reforç de la capacitat empresarial.
  
Actuació 3. Infraestructura CEEI.
  
Noves instal·lacions i adequació o millora d'instal·lacions existents. Adquisició d'equips destinats a actuacions d'investigació, informació, formació o demostració en el mateix CEEI.
  
BENEFICIARIS
  
Podran acollir-se a estes ajudes exclusivament els projectes presentats pels Centres Europeus d'Empreses Innovadores (CEEI) de la Xarxa IMPIVA.
  
TIPUS D'AJUDA
  
Subvenció a fons perdut de fins al 100% dels costos subvencionables del projecte.
  
COSTOS SUBVENCIONABLES
  
Per a totes les actuacions del programa, podran considerar-se a efectes de justificació del gasto, els costos subvencionables produïts des de l'1 de desembre del 2004.
  
Actuació 1
  
01. SERVICIS EXTERNS
  
Contractació de servicis externs i treballs tècnics associats a la prestació de servicis d'informació i assessorament per a la creació i suport a noves empreses.
  
02. GASTOS CORRENTS
  
Gastos generals de funcionament associats al desenrotllament del projecte.
  
Gastos financers de l'aval sol·licitat a la bestreta de la subvenció corresponent al projecte.
  
03. RECURSOS HUMANS (PERSONAL PROPI)
  
Gastos de personal propi associats a la prestació de servicis, en què s'inclou el salari i les càrregues socials.
  
Esta actuació estarà cofinançada pel Fons Social Europeu.
  
Actuació 2
  
01. SERVICIS EXTERNS
  
Contractació de servicis externs i treballs tècnics associats al desenrotllament del projecte.
  
02. GASTOS CORRENTS
  
Gastos generals de funcionament associats al desenrotllament del projecte.
  
Gastos financers de l'aval sol·licitat a la bestreta de la subvenció corresponent al projecte.
  
03. RECURSOS HUMANS (PERSONAL PROPI)
  
Gastos de personal propi associats al desenrotllament del projecte, en què s'inclou el salari i les càrregues socials.
  
07. ALTRES
  
Quotes de pertinença a associacions, quantitats o conceptes en què consistisquen els premis o incentius directes a empreses o emprenedors.
  
Actuació 3
  
02. GASTOS CORRENTS
  
Gastos financers de l'aval sol·licitat a la bestreta de la subvenció corresponent al projecte.
  
04. OBRA CIVIL, TERRENYS, ETC.
  
Inversions en millores o noves instal·lacions, obra civil i enginyeria necessàries per a la prestació dels servicis i el desenrotllament de les activitats i projectes del CEEI.
  
06. INVERSIONS NO PRODUCTIVES
  
Inversions en maquinària i equips necessaris per a la prestació dels servicis i el desenrotllament de les activitats i projectes del CEEI.
  
Esta actuació podrà estar cofinançada pel Fons Europeu de Desenrotllament Regional.
  
TERMINIS
  
Data límit de presentació de sol·licituds i documentació annexa: 1 mes a comptar a partir del dia següent al de la publicació de la convocatoria.
  
En tot cas, quan el dia concret de finalització del termini fóra dissabte o inhàbil en el municipi en què residira l'interessat o en qualsevol de les seus de l'IMPIVA, es considerarà inhàbil a tots els efectes prorrogant-se al primer dia hàbil següent.
  
ALTRES
  
Cada entitat sol·licitant podrà presentar com a màxim un projecte a cada una de les actuacions previstes en el programa.
  
S'haurà d'aportar, junt amb la sol·licitud i la memòria tècnica dels projectes, una còpia de la documentació següent:
  
- Indicadors de l'any 2004.
  
- Memòria d'Activitats provisional de l'any 2004, a l'espera d'aportar l'aprovada per assemblea.
  
- Pla Estratègic d'Activitats per a l'any 2005.
  
- Pressupost d'ingressos i gastos per a l'any 2005.
  
Tota la documentació que es presente haurà de fer-se en paper i en suport electrònic.
  
Amb caràcter general, des de l'IMPIVA es podrà requerir del sol·licitant la reformulació de la sol·licitud per ajustar els compromisos i les condicions a la subvenció atorgable quan aquesta siga inferior a la que figura en la sol·licitud presentada.
  
El desenrotllament de les actuacions previstes en este Programa es podrà formalitzar per mitjà d'un Conveni singular de col·laboració entre l'IMPIVA i el CEEI corresponent.
  
El CEEI, amb caràcter general en totes les accions relacionades amb l'objectiu del programa, i en particular amb les activitats que generen els projectes subvencionats, és responsable de la seua difusió havent de fer coneixedor i partícip a l'IMPIVA de totes les accions promocionals i de comunicació previstes tant en la fase prèvia de sol·licitud com, amb la suficient antelació, al llarg del desenrotllament d'estes, inclosa la difusió dels resultats en suports físics o electrònics, havent d'utilitzar per a això la normativa d'imatge que determinen l'IMPIVA i els Fons Europeus.
  
CRITERIS DE VALORACIÓ
  
Es tindran en compte criteris de caràcter general del mateix CEEI i criteris específics centrats en els projectes a desenrotllar.
  
QUALITAT DEL PROJECTE
  
- Ajust dels objectius del projecte i resultats previstos a les necessitats dels emprenedors i de les empreses innovadores de nova creació de l'àrea d'influència del CEEI.
  
- Adequació del projecte a les finalitats i objectius de l'estratègia general del CEEI.
  
- Pla de comunicació i difusió dels resultats a la societat.
  
VIABILITAT TÈCNICA I ECONOMICOFINANCERA
  
- Coherència del pressupost del projecte amb els objectius a aconseguir.
  
- Definició del projecte, les seues fases, pla de treball i pressupost d'execució.
  
- Dimensió equilibrada dels recursos humans i de les inversions necessàries.
  
CARACTERÍSTIQUES DEL SOL·LICITANT
  
- Evolució dels indicadors de gestió, amb especial atenció que mesuren la capacitat del CEEI per a prestar servicis i desenrotllar projectes de suport als emprenedors i a les empreses innovadores de nova creació de la seua àrea d'influència.
  
- Integració en el Sistema Valencià d'Innovació i la seua col·laboració amb altres agents vinculats amb la creació d'empreses innovadores a la Comunitat Valenciana.
  
ASPECTES SOCIOECONÒMICS
  
- Oportunitat que per als emprenedors i per a les empreses innovadores de nova creació de l'àrea d'influència del CEEI representa l'aplicació i difusió dels resultats esperats del projecte.
  
- Adequació dels objectius del projecte a les línies d'actuació de la Conselleria d'Empresa, Universitat i Ciència i de l'IMPIVA.
  
- Es valoraran positivament els projectes presentats per entitats que hagen incrementat el percentatge de discapacitats en la seua plantilla respecte a l'any anterior i els projectes que tinguen especial interés per a col·lectius socialment desfavorits.
  
PROGRAMA DE FORMACIÓ PER A EMPRENEDORS
  
OBJECTE
  
El desenrotllament d'activitats formatives per a millorar el coneixement dels emprenedors a fi de reduir el risc en el procés de posada en marxa i consolidació de noves iniciatives empresarials de caràcter innovador o diversificador.
  
ACTUACIONS RECOLZABLES
  
- Cursos de creació d'empreses i de suport en la gestió per a emprenedors (CEM)
  
Activitats formatives amb caràcter eminentment presencial dirigides a emprenedors que vulguen posar en marxa una idea de negoci o a responsables de noves empreses que desitgen ampliar les seues competències en matèria de gestió de pymes. Els cursos tindran una duració entre 20 i 150 hores.
  
- Cursos tutoritzats a distància de creació d'empreses i de suport en la gestió per a emprenedors (CED)
  
Programes formatius per a la qualificació i actualització d'emprenedors que vulguen posar en marxa una idea de negoci o de responsables de noves empreses que desitgen ampliar les seues competències en matèria de gestió de pymes. Estos cursos estaran basats en metodologies de formació a distància per via telefònica o telemàtica, períodes d'autoformació assistida amb materials didàctics específics, tutories individualitzades, o qualsevol altre tipus de metodologia innovadora que contribuïsca a facilitar l'accés a la formació. Els cursos tindran una duració entre 20 i 150 hores. La duració del curs podrà ser variable en funció de l'alumne, però s'estimarà una duració mitjana com a base per al càlcul pressupostari.
  
Esta actuació està cofinançada pel Fons Social Europeu, Eix 10: Millora de la competitivitat i desenrotllament del teixit productiu, Mesura 8: Afavorir la generació de nova activitat que permeta la creació d'ocupació, en el marc del Programa Operatiu Integrat de la Comunitat Valenciana 2000-2006.
  
BENEFICIARIS
  
Podran acollir-se a estes ajudes exclusivament els projectes presentats pels Centres Europeus d'Empreses Innovadores de la Comunitat Valenciana pertanyents a la Xarxa IMPIVA.
  
TIPUS D'AJUDA
  
Les ajudes seran subvencionades a fons perdut de fins al 100% dels costos subvencionables màxims estimats per l'IMPIVA.
  
CRITERIS DE VALORACIÓ DE LES SOL·LICITUDS
  
CARACTERÍSTIQUES DEL SOL·LICITANT
  
Es valorarà l'experiència en la formació per a emprenedors i la capacitat per a dur a terme les activitats formatives propostes pel que fa a disponibilitat i qualitat d'instal·lacions, personal i recursos propis suficients per a la docència i la gestió de la formació.
  
CARACTERÍSTIQUES DE L'ACTIVITAT PROPOSADA.
  
S'avaluarà el contingut de l'activitat, així com l'experiència i qualificació dels docents.
  
Altres elements que intervindran en la valoració seran els relatius a les prioritats de la política industrial de la Generalitat Valenciana quant a distribució zonal, per col·lectius de beneficiaris o per sectors industrials i tecnologies d'actuació prioritària.
  
Es valoraran positivament els projectes presentats per entitats que hagen incrementat el percentatge de discapacitats en la seua plantilla respecte a l'any anterior i els projectes que tinguen especial interés per a col·lectius socialment desfavorits.
  
COSTOS SUBVENCIONABLES
  
Els costos subvencionables només seran admissibles a partir de la resolució de concessió de l'ajuda.
  
L'import màxim de les ajudes es fixarà en funció del nombre d'hores i del tipus d'activitat formativa, així com del nombre d'alumnes en el cas dels cursos tutoritzats a distància (CED).
  
- CEM: màxim de 158,00 euros per hora de formació
  
- CED: màxim de 10,00 euros per hora de formació mitjana estimada i alumne, fins a un màxim de 160 euros per hora de formació.
  
La distribució de costos serà la següent:
  
\* Gastos de professorat, entre el 40% i el 70% dels costos que inclouen:
  
- Personal formador propi
  
- Formadors externs
  
- Coordinador/dinamitzador (només en CED)
  
\* Costos directes, fins al 60% dels costos que inclouen:
  
- Material necessari per al desenrotllament del curs.
  
- Promoció, comunicació.
  
- Lloguer d'equips i aules.
  
- Altres costos directes (assegurances, visites a empreses, gastos per trasllats i allotjament amb motiu de l'acció formativa, selecció i avaluació dels alumnes - amb un límit del 10% del total de costos subvencionables- i gastos de control, programació i direcció del curs, només personal propi - amb un límit del 20% del total de costos subvencionables-).
  
\* Costos indirectes o d'estructura, fins al 20% dels costos, amb un període d'elegibilitat des de dos mesos abans de l'inici, fins a dos mesos després de la finalització del curs, que inclouen:
  
- Personal propi d'administració, gestió i servicis auxiliars (amb un límit del 10% del total de costos subvencionables).
  
- Subministraments i altres costos d'estructura de l'institut o entitat.
  
Només s'admetran Costos Indirectes quan l'activitat formativa es realitze en instal·lacions de l'entitat beneficiària.
  
TERMINIS
  
Data límit de presentació de sol·licituds i documentació annexa: 1 mes a comptar a partir del dia següent al de la publicació de la convocatoria.
  
En tot cas, quan el dia concret de finalització del termini fóra dissabte o inhàbil en el municipi en què residira l'interessat o en qualsevol de les seus de l'IMPIVA, es considerarà inhàbil a tots els efectes prorrogant-se al primer dia hàbil següent.
  
LIQUIDACIÓ DE LES AJUDES
  
La liquidació de les ajudes s'efectuarà amb justificació prèvia de la realització del projecte objecte de subvenció, així com l'acreditació, si és el cas, del compliment de les obligacions i condicions que s'hagueren establit en la resolució de concessió, en el termini de dos mesos després de la finalització de l'activitat formativa, excepte per a aquelles que finalitzen després del 15 d'octubre de 2005, la data límit de les quals serà, en tot cas, el 15 de desembre de 2005.
  
La justificació dels gastos es presentarà a través de l'aplicació informàtica SIDEC que serà entregada per l'IMPIVA a les Entitats una vegada concedida l'ajuda.
  
CARACTERÍSTIQUES DE LES ACTIVITATS I DELS ASSISTENTS A ESTES
  
- Tots els cursos hauran d'incloure un Mòdul de Sensibilització Ambiental adaptat a l'especialitat formativa.
  
- Amb caràcter general, cap alumne podrà disfrutar simultàniament de dos ajudes del Fons Social Europeu. Tots els alumnes seran residents a la Comunitat Valenciana.
  
- Queden exclosos els funcionaris i treballadors de les administracions públiques així com els treballadors de l'entitat que organitze el curs o que facture part dels costos subvencionables.
  
- Tindran prioritat els col·lectius amb especial dificultat per a la permanència en l'ocupació (majors de 45 anys en sectors on s'introduïsquen noves tecnologies, empleats de sectors o zones en processos de reconversió...), per a l'accés a la formació (propietaris i treballadors de microempreses, treballadors de zones allunyades de l'oferta formativa...), i els pertanyents a col·lectius de treballadors desfavorits (minusvàlids, immigrants, treballadors d'edat avançada, dones que es reintegren al mercat laboral...).
  
- Els alumnes seran persones involucrades en el procés de posada en marxa d'una empresa o d'una idea innovadora empresarial o que puguen contribuir a la consolidació d'una nova empresa a través de la millora en els seus procediments de gestió.
  
- Si es tracta d'alumnes en actiu, les empreses a què pertanyen els alumnes hauran de tindre seu o establiment de producció a la Comunitat Valenciana. El nombre d'alumnes d'una mateixa empresa en un curs queda limitat al 30% del total d'alumnes admesos en l'activitat.
  
- El CEEI haurà d'establir una fiança màxima de 150,00 euros per a la inscripció dels alumnes, que es reintegrarà al final del curs, excepte en cas d'abandó. Es comunicarà a l'IMPIVA la quantia de la fiança que s'establisca amb anterioritat a la inscripció dels alumnes.
  
- De la mateixa manera, haurà de declarar els ingressos que tinga per estos mitjans, així com les devolucions de fiances que efectue.
  
\* Cursos de creació d'empreses i de suport en la gestió per a emprenedors (CEM)
  
- Només seran recolzables activitats amb un mínim de 10 alumnes i un màxim de 20.
  
- La formació tindrà caràcter eminentment presencial.
  
- L'assistència dels alumnes serà obligatòria. Les faltes d'assistència que excedisquen al 20% de la duració d'un curs s'entenen com a abandó, i implicaran l'expulsió del curs per a l'alumne i la minoració o, si és el cas, revocació de les ajudes a l'entitat.
  
\* Cursos tutoritzats a distància de creació d'empreses i de suport en la gestió per a emprenedors (CED)
  
- Només seran recolzables activitats amb un mínim de 10 alumnes i un màxim de 50.
  
- L'activitat haurà de desenrotllar-se amb base en el mateix CEEI i suport als alumnes per mitjà de tutories, pràctiques i activitats utilitzant les noves tecnologies de la informació.
  
- El suport a alumnes presentarà un horari ampli i flexible.
  
- L'inici de l'activitat per part dels alumnes podrà realitzar-se en qualsevol moment durant un mes des de la data d'obertura del curs. El final de l'activitat es produirà en la data determinada per la sol·licitud.
  
- És obligatòria l'avaluació presencial final dels coneixements adquirits per l'alumne al final del curs, així com la realització d'avaluacions intermèdies (un mínim d'una, i almenys un exercici d'avaluació per cada 30 hores de curs).
  
- La no realització de l'avaluació final presencial o de més d'un exercici d'avaluació intermèdia serà considerada com a abandó de l'alumne i podrà significar la minoració de l'ajuda. També es considerarà com a abandó la no realització de les tutories o pràctiques presencials obligatòries.
  
GESTIÓ DE LES ACTIVITATS
  
Les entitats beneficiàries que organitzen cursos recolzats per l'IMPIVA seran responsables:
  
\* De realitzar una adequada i suficient promoció de les seues activitats, atenint-se a la normativa d'imatge que determinen l'IMPIVA i el Fons Social Europeu i de la utilització d'esta imatge en tota la documentació relacionada amb les accions formatives.
  
\* De l'execució i desenrotllament de les activitats formatives, de les compres que puga realitzar i de les relacions amb el professorat, l'alumnat i amb l'IMPIVA. Esta responsabilitat no podrà ser delegada en persona o cap entitat aliena a la beneficiària directa de les ajudes.
  
- No es permet l'existència de més d'un nivell de contractació, i en el cas que existira, l'entitat emetrà un informe justificatiu indicant les raons que fan impossible realitzar l'activitat formativa sense la dita contractació. S'exclou de l'obligació de realitzar este informe la contractació de professors unipersonals per part de l'empresa que facture la docència.
  
- No podrà realitzar-se cap contractació amb empreses o entitats vinculades al beneficiari de l'ajuda. Es responsabilitzaran igualment de l'estricte compliment de la legislació vigent en matèria laboral, fiscal, mercantil i d'incompatibilitats al servici de l'Administració Pública.
  
- Als efectes de la Llei General de Subvencions 38/2003, de 17 de novembre, un beneficiari podrà subcontractar fins a un percentatge que no excedisca del 70% de l'import de l'activitat subvencionada.
  
\* De la informació als que sol·liciten accedir als cursos com a alumnes, de l'establiment de sistemes i criteris equitatius de selecció dels alumnes, dels sistemes de control i avaluació de l'assistència i aprofitament dels alumnes durant els cursos i a la seua finalització i del seguiment de l'alumnat amb posterioritat a la finalització de l'activitat formativa.
  
\* Del cobrament i administració de les fiances que s'establisquen, així com de l'emissió dels rebuts corresponents.
  
\* De la utilització correcta i aplicació dels formularis, procediments, models i terminis de gestió de l'activitat que l'IMPIVA disposarà i sol·licitarà per a:
  
- La inscripció, selecció, control i certificació d'assistència i avaluació dels alumnes.
  
- La comunicació d'inici, calendaris, horaris i documents de programació o execució de les activitats.
  
- Altres informacions referides a les activitats que es pogueren derivar dels requeriments del Programa Operatiu Integrat de la Comunitat Valenciana i del Fons Social Europeu.